VSC Sklep II Ip 199/2023
Sodna praksa višjih sodišč, 2023-09-13

Sabina Zakošek (preds.), mag. Aleksander Urankar (poroč.), Petra Robič Verbovšek

zavrženje pritožbe - prepozna pritožba - fikcija vročitve

Za nastop fikcije je tako odločilno kdaj je bilo naslovniku puščeno obvestilo o prispelem pisanju in iztek 15-dnevnega roka, kar pomeni na zadnji dan 15-dnevnega roka. Fikcija vročitve ne nastopi z dnem, ko je naslovniku puščeno pisanje po izteku roka.

II. Upnik sam krije svoje stroške tega pritožbenega postopka.

1. Sodišče prve stopnje je z v uvodu navedenim sklepom zavrnilo ugovor dolžnikov (I. točka izreka). Dolžnikoma je naložilo, da morata v 8 dneh od vročitve sklepa nerazdelno povrniti upniku 244,80 EUR nadaljnjih izvršilnih stroškov z zakonskimi zamudnimi obrestmi od prvega dne po preteku 8-dnevnega roka za izpolnitev dalje.

2. Zoper ta sklep sodišča prve stopnje vlagata pritožbo dolžnika iz vseh pritožbenih razlogov po prvem odstavku 338. člena Zakona o pravdnem postopku (v nadaljevanju: ZPP) v zvezi s 366. členom ZPP in 15. členom Zakona o izvršbi in zavarovanju (v nadaljevanju: ZIZ).

3. Upnik je po pooblaščenki odgovoril na pritožbo.

5. Izpodbijani sklep je bil dolžnikoma, ki imata isti naslov, vročen s tako imenovano fikcijo, urejeno v 142. členu ZPP v zvezi s 15. členom ZIZ, kar dokazuje obvestilo sodišču o opravljeni vročitvi. Tretji in četrti odstavek omenjenega člena ZPP določata za primer, če vročitev po 140. členu tega zakona ni možna, se osebna vročitev fizični osebi opravi tako, da vročevalec pisanje izroči sodišču, ki je vročitev odredilo, če gre za vročitev po pošti, pa pošti v kraju njegovega stanovanja, v hišnem ali izpostavljenem predalčniku oziroma na vratih stanovanja pa pusti obvestilo, v katerem je navedeno, kje je pisanje in rok 15 dni, v katerem mora naslovnik pisanje dvigniti. Na obvestilu in na pisanju, ki bi ga moral vročiti, vročevalec navede vzrok za takšno ravnanje in dan, ko je obvestilo pustil naslovniku, ter se podpiše. Vročitev po prejšnjem odstavku se šteje za opravljeno z dnem, ko naslovnik pisanje dvigne. Namesto naslovnika lahko pisanje dvigne oseba, ki jo je naslovnik na pošti pooblastil kot pooblaščenca za dvig pisanj, če je pooblastilo deponirano na pošti in se ta oseba na pošti identificira z osebnim dokumentom s fotografijo. Ta oseba na vročilnici poleg svojega podpisa pripiše besedi »po pooblastilu«. Če naslovnik pisanja ne dvigne v 15 dneh, se šteje, da je bila vročitev opravljena s potekom tega roka, na kar je treba naslovnika v obvestilu iz prejšnjega odstavka opozoriti. Po preteku tega roka vročevalec pusti pisanje iz prejšnjega odstavka v hišnem oziroma izpostavljenem predalčniku naslovnika. Če naslovnik nima predalčnika ali je ta neuporaben, se pisanje vrne sodišču, na kar je treba naslovnika v obvestilu iz prejšnjega odstavka opozoriti. Za nastop fikcije je tako odločilno kdaj je bilo naslovniku puščeno obvestilo o prispelem pisanju in iztek 15-dnevnega roka, kar pomeni na zadnji dan 15-dnevnega roka

. Fikcija vročitve ne nastopi z dnem, ko je naslovniku puščeno pisanje po izteku roka

6. Iz obvestil sodišču izhaja, da je vročevalec 21. 4. 2023 v hišnem predalčniku vsakemu od dolžnikov pustil obvestilo kje je pismo z navedbo roka 15 dni, v katerem ga morata prevzeti. Naslovnika pisem v roku nista osebno prevzela. Do fikcije vročitve je prišlo z iztekom 15-dnevnega roka od puščenega obvestila 6. 5. 2023. Takrat je bila sicer sobota, vendar se pri ugotavljanju fikcije vročitve ne upošteva pravilo, če je zadnji dan roka sobota, nedelja, praznik ali drug dela prost dan, ki ga določa zakon o praznikih, se izteče rok s pretekom prvega prihodnjega delavnika (četrti odstavek 111. člena ZPP).

Zato je vseeno ali fikcija vročitve nastopi na soboto, nedeljo, praznik, ki je dela prost dan ali drug dela prost dan. Ni namreč sporno, da rok za vložitev pravnega sredstva v sodnem postopku začne teči tudi na tak dan, kar smiselno izhaja iz 111. člena ZPP, ki v drugem odstavku določa, da "če je rok določen po dnevih, se ne všteje dan vročitve ali sporočitve oziroma dan dogodka, od katerega je treba šteti rok, temveč se vzame za začetek roka prvi naslednji dan".

Zadnji dan 8-dnevnega roka za pravočasno vložitev pritožbe bi sicer bila nedelja 14. 5. 2023, ker pa za iztek tega roka velja četrti odstavek 111. člena ZPP se je prestavil na ponedeljek 15. 5. 2023. Dolžnika sta vložila skupno pritožbo (priporočeno) na bencinskem servisu 16. 5. 2023, kot je razvidno iz kuverte v spisu in iz dohodnega zaznamka sodišča prve stopnje. Vložila sta jo prepozno in sodišče druge stopnje jo je zavrglo v skladu 352. členom ZPP v zvezi s prvo točko 365. člena ZPP in 15. členom ZIZ.

7. Upnik sam krije svoje stroške tega pritožbenega postopka, ker glede na odločitev sodišča druge stopnje ti niso bili potrebni za izvršbo po petem odstavku 38. člena ZIZ.

Sklepa Vrhovnega sodišča RS II Ips 393/2010, II Ips 39/2012.

Sklepi VSL II Cpg 300/2016, I Cp 3071/2015, I Cpg 413/2013.

Načelno pravno mnenje občne seje VSS z dne 14. 1. 2015.

Zakon o pravdnem postopku (1999) - ZPP  - člen 142, 142/3, 142/4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.